Lav et referat af nedenstående tekst:

Tekst:
I august sidste år startede 12-årige Henriette Kollerup Jensen og jævnaldrende Caroline Pedersen i Nibe Håndboldklub. - Jeg havde hørt om klubben, at der var gode trænere og et godt sammenhold, siger Caroline Pedersen. For Henriette Kollerup Jensen var det blandt andet en klassekammerat og muligheden for at spille på et rent pigehold, der var udslagsgivende. Og netop piger i dén årgang har Nibe Håndboldklub rigtig godt fat i. - Næsten alle U-13 piger i byen spiller håndbold. Og det seneste år har vi fået 50 nye medlemmer - trods corona, siger Andreas Sondrup, der er formand for Nibe Håndboldklub. Større fald i Nordjylland Fremgangen i Nibe Håndboldklub er et særsyn i nordjysk idræt. Coronasituationen har medført flere nedlukninger af idrætslivet og det har kunnet mærkes på medlemsudviklingen. I 2019 var der næsten 176.000 medlemmer registreret under DGI Nordjylland. Det tal faldt til 165.000 sidste år – et fald på 6,2 procent, hvilket var markant højere end udviklingen i resten af landet. - Det er ikke til at sige, hvad den præcise årsag er, men vi har haft mange nedlukninger og kommuner, der har været ekstraordinært lukket ned, siger Birgitte Nielsen, direktør i DGI Nordjylland. Af samme grund har hun kun ros til overs for medlemsfremgangen i Nibe Håndboldklub. - De har i hvert fald nogle ledere og nogle trænere, der trækker unge mennesker til. Og det vil jeg bare hilse velkommen. Det er jo noget af det, vi håber på, at andre klubber kan efterfølge, siger DGI-direktøren. Mangler trænere og haltider Men ingen roser uden torne. For den store succes med at trække medlemmer til klubben kommer ikke uden udfordringer. - Det er jo et positivt problem, men det har jo gjort, at vi mangler nogle trænere og vi mangler noget haltid, fordi vi ikke kan være i de rammer, vi har nu. Derfor er vi nødt til at tænke ekstra kreativt. Det kan også lade sig gøre i en periode, men det kan også dræbe frivillige på sigt, siger Andreas Sondrup. Og her kan DGI Nordjylland komme Nibe Håndboldklub til undsætning - og samtidig de mange foreninger, der skal forsøge at vinde nogle af de tabte medlemmer tilbage. - Vi har rigtig tæt kommunikation med lederne i klubberne. Og vi har lovet dem, at selvom der kun er få tilmeldte til trænerkurser, så gennemfører vi dem uanset hvad. Fordi vi skal sikre os, at klubberne kommer i gang igen, siger Birgitte Nielsen.

Referat:
Sidste år mistede nordjyske idrætsklubber over 10.000 medlemmer. Men i Nibe Håndboldklub har man trodset coronaåret og fået så mange nye medlemmer, at det har givet andre problemer.